Bestuurder van lykswa tydens geweersaluut doodgeskietArgieffoto Die KwaZulu-Natalse polisie ondersoek ŉ saak van moord nadat die bestuurder van ŉ lykswa Vrydag tydens ŉ geweersaluut by ŉ begrafnis doodgeskiet is. Lt.kol. Thulani Zwane, woordvoerder van die polisie, het gesê die voorval het omstreeks 16:00 in die Molweni-gebied gebeur. Thabani Hadebe (27) het die lykswa bestuur waarin die liggaam van Jabulani Gayinkani “Gayo” Mdunge vervoer is. Mdunge is verlede week tydens ŉ skietgeveg met die polisie naby Kokstad doodgeskiet. Volgens Zwane het ongeïdentifiseerde mans wat die begrafnis bygewoon het ŉ “geweersaluut” vir Mdunge afgevuur en Hadebe is deur ŉ dwaalkoeël gewond. Hadebe is in ŉ ernstige toestand na ŉ hospitaal gehaas waar hy later dood is. “ŉ Saak van moord is by die Hillcrest-polisiestasie aanhangig gemaak en die polisie is steeds op soek na die verdagtes wat by die beweerde skietery betrokke was,” het Zwane gesê. Genl.maj. Bheki Langa, waarnemende provinsiale polisiekommissaris in KwaZulu-Natal, het die optrede van die skieters veroordeel. “Geen persoon word toegelaat om ŉ vuurwapen in ŉ openbare plek af te vuur nie, insluitend ŉ begraafplaas. Lede van die gemeenskap moet opstaan en sê genoeg is genoeg vir misdadigers wat skote by die begrafnisdienste van bendelede afvuur,” het hy gesê.